b"\n_START_ARTICLE_\nKatariina Aleksandrialainen\n_START_PARAGRAPH_\nPyh\xc3\xa4 Katariina Aleksandrialainen on legendan mukaan 200- tai 300-luvun lopulla el\xc3\xa4nyt kristitty, joka k\xc3\xa4rsi marttyyrikuoleman noin vuonna 305. H\xc3\xa4nen olemassaolostaan ei ole saatu varmoja todisteita, ja h\xc3\xa4nt\xc3\xa4 onkin ep\xc3\xa4ilty t\xc3\xa4ysin keksityksi henkil\xc3\xb6ksi. T\xc3\xa4m\xc3\xa4n vuoksi katolinen kirkko poisti h\xc3\xa4net pyhimyskalenteristaan vuonna 1969, mutta palautti h\xc3\xa4net kalenteriin vuonna 2002. H\xc3\xa4nen muistop\xc3\xa4iv\xc3\xa4ns\xc3\xa4 on 25. marraskuuta, joka on Suomessakin Katariinan nimip\xc3\xa4iv\xc3\xa4. Osa historioitsijoista arvelee h\xc3\xa4nen historialliseksi esikuvakseen 415 sattuneen mellakan aikana kuollutta Hypatia Aleksandrialaista._NEWLINE_Itse nimi Katariina eli Aikatherine merkitsi varhaisille kristityille kreikaksi puhdasta, syyt\xc3\xb6nt\xc3\xa4 tai synnit\xc3\xb6nt\xc3\xa4 ja siksi Katariinaa pidet\xc3\xa4\xc3\xa4n erityisesti neitsyiden ja nuorten naisten suojelijana.\n_START_SECTION_\nPyh\xc3\xa4n Katariina Aleksandrialaisen legenda\n_START_PARAGRAPH_\nLegendoja h\xc3\xa4nest\xc3\xa4 on useita kymmeni\xc3\xa4, mutta t\xc3\xa4ss\xc3\xa4 er\xc3\xa4s niist\xc3\xa4: _NEWLINE_Katariina sai koulutusta sek\xc3\xa4 tieteiss\xc3\xa4 ett\xc3\xa4 retoriikassa. Filosofian opintojen ohessa Katariina oli k\xc3\xa4\xc3\xa4ntynyt kristityksi. Keisari Maximianus vangitsi Katariinan, koska t\xc3\xa4m\xc3\xa4 oli yritt\xc3\xa4nyt est\xc3\xa4\xc3\xa4 keisaria vainoamasta kristittyj\xc3\xa4. Keisari oli tuonut kymmeni\xc3\xa4 pakanafilosofeja k\xc3\xa4\xc3\xa4nnytt\xc3\xa4m\xc3\xa4\xc3\xa4n Katariinaa pois kristinuskosta, mutta filosofit k\xc3\xa4\xc3\xa4ntyiv\xc3\xa4tkin itse kristityiksi. He k\xc3\xa4rsiv\xc3\xa4t marttyyrikuoleman heti uskoon tulonsa j\xc3\xa4lkeen. T\xc3\xa4m\xc3\xa4n j\xc3\xa4lkeen Katariina yritettiin polttaa roviolla, mutta tuli ei tarttunut h\xc3\xa4neen._NEWLINE_Keisari siirsi Katariinan vankiselliin, johon utelias keisarinna Faustina ja er\xc3\xa4s keisarin upseeri meniv\xc3\xa4t tapaamaan h\xc3\xa4nt\xc3\xa4. Hekin k\xc3\xa4\xc3\xa4ntyiv\xc3\xa4t kristityiksi ja kyseinen upseeri k\xc3\xa4\xc3\xa4nnytti t\xc3\xa4m\xc3\xa4n j\xc3\xa4lkeen my\xc3\xb6s 200 sotilastaan. He kaikki k\xc3\xa4rsiv\xc3\xa4t marttyyrikuoleman heti keisarin saatua tiet\xc3\xa4\xc3\xa4 k\xc3\xa4\xc3\xa4ntymyksest\xc3\xa4._NEWLINE_Ehk\xc3\xa4 tunnetuin osa legendasta on Katariinan kuolema. H\xc3\xa4net tuomittiin kuolemaan teilauspy\xc3\xb6r\xc3\xa4ss\xc3\xa4, mutta teilipy\xc3\xb6r\xc3\xa4 tuhoutui h\xc3\xa4nen koskettaessaan sit\xc3\xa4. T\xc3\xa4m\xc3\xa4n vuoksi teilipy\xc3\xb6r\xc3\xa4 tunnetaan my\xc3\xb6s katariinanpy\xc3\xb6r\xc3\xa4n\xc3\xa4. T\xc3\xa4m\xc3\xa4n j\xc3\xa4lkeen Katariina mestattiin.\n_START_SECTION_\nMuuta\n_START_PARAGRAPH_\nPyh\xc3\xa4n Katariinan tunnus on hengen miekka ja teilipy\xc3\xb6r\xc3\xa4. Pyh\xc3\xa4 Jeanne d'Arc ja lukuisat muut pyh\xc3\xa4t ovat kertoneet Pyh\xc3\xa4n Katariinan ilmestyneen heille. Jeanne d'Arc kertoi Pyh\xc3\xa4n Katariinan miekan laskeutuneen taivaasta h\xc3\xa4nen avukseen. H\xc3\xa4n on yksi nelj\xc3\xa4st\xc3\xa4toista h\xc3\xa4d\xc3\xa4ss\xc3\xa4auttajasta.\n_START_SECTION_\nPyh\xc3\xa4n Katariinan luostari\n_START_PARAGRAPH_\nSiinain vuorella sijaitseva kreikkalais-ortodoksinen Pyh\xc3\xa4n Katariinan luostari yhdistet\xc3\xa4\xc3\xa4n Pyh\xc3\xa4\xc3\xa4n Katariinaan, jonka maallisten j\xc3\xa4\xc3\xa4nn\xc3\xb6sten kerrotaan perim\xc3\xa4tiedon mukaan l\xc3\xb6ytyneen l\xc3\xa4heisen vuoren huipulta sen j\xc3\xa4lkeen, kun er\xc3\xa4s munkki oli unessa saanut tiedon, ett\xc3\xa4 enkelit olivat kuljettaneet luut vuorelle Aleksandriasta. T\xc3\xa4m\xc3\xa4 tapahtui 800-luvulla, viisisataa vuotta Katariinan kuoleman j\xc3\xa4lkeen. Pyhimyksen marttyyrikertomus tuli niin laajalti tunnetuksi, ett\xc3\xa4 Siinain munkit p\xc3\xa4\xc3\xa4ttiv\xc3\xa4t tuoda pyh\xc3\xa4inj\xc3\xa4\xc3\xa4nn\xc3\xb6kset vuoren huipulta luostariin. Luostarin nimi muutettiin Pyh\xc3\xa4n Neitsyen luostarista Pyh\xc3\xa4n Katariinan luostariksi. Luostarin Jeesuksen kirkastumisen kirkossa ovat Pyh\xc3\xa4n Katariinan reliikit, p\xc3\xa4\xc3\xa4kallo ja vasen k\xc3\xa4si, joilla uskotaan olevan parantava voima. Maineen vuoksi luostarista tuli pyhiinvaeltajien suosikkipaikka."